Apstiprināts ar Rīgas pašvaldības

sabiedrības ar ierobežotu atbildību

“Rīgas satiksme”

valdes 2025. gada 23.jūlija lēmumu

(protokols Nr. 36)

**Kārtība sadarbībai ar** **preču piegādātājiem un pakalpojumu sniedzējiem darbinieku motivācijas sistēmā “DaMoS”**

1. **Vispārīgie noteikumi**
   1. Kārtības mērķis ir nodrošināt vienveidīgu rīcību, slēdzot līgumus ar sadarbības partneriem par preču piegādi un pakalpojumu sniegšanu (turpmāk – Sadarbības partneris) Rīgas pašvaldības sabiedrības ar ierobežotu atbildību “Rīgas satiksme” (turpmāk – Rīgas satiksme) darbinieku motivācijas sistēmas “DaMoS” (turpmāk – DaMoS) ietvaros un nodrošināt saviem darbiniekiem iespēju iegādāties preces un pakalpojumus ar atlaidēm dāvanu karšu, abonementu, kodu vai līdzīgu apliecinājumu veidā.
   2. DaMoS ir labumu sistēma, kurā katru gadu darbiniekam tiek piešķirts noteikts punktu skaits, kas ekvivalents vērtībai naudā, kuras ietvaros darbinieks var izvēlēties sev vēlamos labumus (preces vai pakalpojumus) no labumu groza no kārtējā gada 1. janvāra līdz 31. oktobrim (turpmāk – labumu gads). No 1. novembra līdz 31. decembrim labumu izvēle netiek veikta, bet darbiniekiem ir iespēja izmantot iepriekš izvēlētos labumus.
   3. Rīgas satiksme nevar garantēt Sadarbības partnerim noteikta apjoma vai skaita preču vai pakalpojumu vienību izvēli, jo darbinieki labumus izvēlas no labumu groza jebkurā dienā labumu gada laikā. Visi labumi darbiniekiem ir personificēti, kas tiek aplikti ar normatīvajos aktos noteiktajiem nodokļiem. Labumu cena darbiniekam tiek piedāvāta labumu sistēmā, ieskaitot pievienotās vērtības nodokli.
   4. Slēdzot līgumus ar Sadarbības partneriem, Pasūtītājam jānodrošina vienlīdzīga un taisnīga attieksme pret visiem Sadarbības partneriem, ar kuriem plānots slēgt sadarbības līgumu par preču piegādi vai pakalpojumu sniegšanu (turpmāk – Līgums).
2. **Pieteikuma iesniegšana**
   1. Lai kļūtu par Sadarbības partneri, jāiesniedz pieteikums atbilstoši Rīgas satiksmes noteiktai veidlapai (pielikumā).
   2. Pieteikums sadarbībai iesniedzams elektroniskā formā, paraksttiesīgajai personai to parakstot ar drošu elektronisko parakstu un nosūtot uz Rīgas satiksmes elektroniskā pasta adresi: [damos@rigassatiksme.lv](mailto:damos@rigassatiksme.lv).
   3. Ja pieteikumā nav aizpildītas visas ailes vai pieteikums nav parakstīts ar drošu elektronisko parakstu, pieteikuma iesniedzējs tiek informēts par nepilnībām un to novēršanas termiņu. Ja pieteikumu neiesniedz atkārtoti, tas tiek uzskatīts par nesaņemtu un netiek tālāk vērtēts.
3. **Minimālās prasības piedāvājumam**
   1. Sadarbības piedāvājuma un Līguma priekšmets ir preču piegāde vai pakalpojumu sniegšana abonementu, dāvanu karšu, atlaižu kodu vai cita apliecinājuma veidā (turpmāk – dāvanu kartes) jomās, kas atbilst DaMoS mērķiem, tas ir, darbinieku labsajūtas un veselības veicināšanas, sporta un skaistumkopšanas jomā, ēdināšanas, atpūtas un kultūras jomā, ekskursiju, ceļojumu un aktīvās atpūtas jomā, mācību, informatīvo portālu un preses, izglītojošas literatūras jomā, hobiju un izklaides aktivitāšu jomā vai citā līdzīgā jomā, kā arī par sociālo uzņēmumu vai sabiedriskā labuma organizāciju piedāvātajām precēm vai pakalpojumiem.
   2. Rīgas satiksme pirms juridisko prasību vērtēšanas izvērtē Sadarbības partnera piedāvājuma saturu un piedāvāto atlaidi saskaņā ar 3.6. punkta noteikumiem.
   3. Rīgas satiksmei ir tiesības nepiešķirt Līguma slēgšanas tiesības gadījumā, ja piedāvājums ir pretrunā ar spēkā esošajiem normatīvajiem aktiem, neatbilst Rīgas satiksmes normatīvajiem aktiem, apstiprinātajiem politikas dokumentiem (pieejami Rīgas satiksme tīmekļvietnē https://www.rigassatiksme.lv/lv/par-mums/normativie-dokumenti/) ētikas un morāles principiem, vērtībām vai noteiktajām kvalitātes prasībām, tostarp, ja piedāvājums var kaitēt Rīgas satiksmes reputācijai, neatbilst ilgtspējas, sociālās atbildības vai citiem Rīgas satiksmes deklarētajiem darbības principiem.
   4. Rīgas satiksme nepiešķir Līguma slēgšanas tiesības, ja prece vai pakalpojums saistīts ar augļošanu, kreditēšanu, azartspēlēm, medicīnas pakalpojumu sniegšanu nemedicīniskā iestādē vai zāļu iegādi, saistīts ar ezotēriku, astroloģiju un līdzīgām jomām, ietver informējošus pasākumus vai mācības, kuru saturs ir pretvalstisks vai nelojāls Latvijai.
   5. Rīgas satiksme nepiešķir Līguma slēgšanas tiesības, ja piedāvājums saistīts ar ilgtermiņa saistībām darbiniekiem (piemēram, tiek piedāvāta atlaide vienam mēnesim, bet darbiniekam tas uzliek par pienākumu slēgt līgumu uz ilgāku termiņu).
   6. Sadarbības partneris nodrošina atlaidi precei vai pakalpojumam vismaz vienā no šādiem veidiem:
      1. atlaide noteiktā procentuālā apmērā tiek piemērota precei vai pakalpojumam no parastās cenas, tādējādi garantējot darbiniekam precei vai pakalpojumam zemāku cenu;
      2. sākotnēji darbiniekam tiek izsniegta dāvanu karte vai kods, bet iegādes vietā darbiniekam tiek piemērota garantēta atlaide, uzrādot šo dāvanu karti vai kodu;
      3. izdevīgāki sadarbības piedāvājuma nosacījumi vai papildu priekšrocības salīdzinājumā ar parastajiem pakalpojuma izmantošanas vai preces iegādes nosacījumiem (piemēram, darbiniekam nav jāmaksā komisijas vai apkalpošanas maksa; nav jāslēdz ilgtermiņa līgums, bet cena ir tāda pati kā ilgtermiņa līguma slēdzējiem).
   7. Par atlaidi netiek uzskatīts piedāvājums, kas paredz apjoma, nelielu vai nebūtisku atlaidi (piemēram, ja tiks nopirktas deviņas preces, desmitā būs par brīvu; spa pakalpojums par pilnu maksu, bet zāļu tēja un dvieļi par brīvu).
4. **Minimālās prasības Sadarbības partneriem**
   1. Sadarbības partnerim ir jābūt reģistrētam saimnieciskās darbības veikšanai Latvijā atbilstoši Latvijas Republikas normatīvajiem aktiem.
   2. Sadarbības partnerim tiek izvirzītas šādas juridiskās sadarbības prasības:
      1. Sadarbības partnerim nevar būt apturēta vai pārtraukta saimnieciskā darbība, pasludināts maksātnespējas process, nevar būt uzsākts likvidācijas process.
      2. Sadarbības partnerim nevar būt Latvijas Republikas Valsts ieņēmumu dienesta administrēto nodokļu (nodevu) parāds, kas pārsniedz 150 euro (viens simts piecdesmit euro).
      3. Sadarbības partneris nevar būt izslēgts no pievienotās vērtības nodokļa maksātāju reģistra (ja persona ir pievienotās vērtības nodokļa maksātājs).
      4. Uz Sadarbības partneri nedrīkst būt attiecināti Starptautisko un Latvijas Republikas nacionālo sankciju likuma 11.1 panta pirmajā daļā minētie izslēgšanas noteikumi.
      5. Uz Sadarbības partneri nedrīkst attiekties nekādi ierobežojumi, kas saistīti ar Krievijas Federācijas un Baltkrievijas preču un pakalpojumu apriti atbilstoši spēkā esošajiem normatīvajiem aktiem.
      6. Sadarbības partneris vai kaut viena tā piedāvātā prece vai pakalpojums nav iekļauts Patērētāju tiesību aizsardzības centra publiski pieejamā reģistrā par aizdomīgajiem interneta un saziņas objektiem [[1]](#footnote-1) vai Melnajā sarakstā[[2]](#footnote-2).
      7. Sadarbības partneris apliecina, ka atbilst Latvijas Republikas normatīvajiem aktiem, kas regulē saimniecisko darbību, nodokļu un nodevu nomaksu, darba tiesiskās attiecības un darba aizsardzību, attiecīgās nozares darbību, ja šāda darbība saskaņā ar normatīvajiem aktiem ir licencējama vai reģistrējama. Ja sadarbības piedāvājuma nodrošināšanai Latvijas Republikā ir nepieciešama licence, speciālā atļauja vai reģistrācija, Sadarbības partneris apliecina, ka nodrošina, ka tā ir un būs spēkā esoša visā Līguma izpildes laikā.
      8. Sadarbības partnerim ir jābūt vismaz viena gada pieredzei jomā, attiecībā uz kuru tiek iesniegts piedāvājums. Ja Sadarbības partneris ir sociālais uzņēmums vai sabiedriskā labuma organizācija, tam jādarbojas vismaz 12 (divpadsmit) mēnešus no pieteikuma iesniegšanas dienas un ir jābūt reģistrētam kā sociālajam uzņēmumam vai sabiedriskā labuma organizācijai.
5. **Speciālās prasības piedāvājumam**
   1. Sadarbības partneris nodrošina dāvanu kartes spēkā esamību vismaz 6 mēnešus no dāvanu kartes piešķiršanas datuma. Sadarbības partneris pieteikumā norāda, kādā veidā tiek fiksēts piešķiršanas (sākuma) datums un kā darbojas dāvanu karšu sistēma.
   2. Rīgas satiksme nekontrolē, vai darbinieks ir izmantojis dāvanu karti. Visus jautājumus par dāvanu karšu izmantošanu Sadarbības partneris risina ar darbinieku, kurš saņēmis un uzrāda dāvanu karti.
   3. Sadarbības partneris nodrošina piedāvājuma spēkā esamību par norādīto cenu un ar norādīto atlaidi ne mazāk kā katrā labumu gadā, tas ir, līdz kārtējā gada 31. oktobrim. Ja Sadarbības partneris vēlas mainīt sadarbības kārtību Līguma darbības termiņa laikā, tas nosūta sadarbības maiņas lūgumu uz e-pastu [damos@rigassatiksme.lv](mailto:damos@rigassatiksme.lv).
   4. Dāvanu kartes piegādes formai jābūt kā ciparu/zīmju virknējumam (turpmāk – kartes kods/i), ko darbinieks drukātā veidā, telefonā, izrakstītu uz lapas vai citā elektroniskā veidā var izmantot, lai iepirktos vai norēķinātos par izvēlēto sadarbības piedāvājumu.
   5. Sadarbības partnera dāvanu kartei jābūt nepersonaliztētai.
   6. Ja Sadarbības partneris piedāvā žurnālu abonementus, viņam jānodrošina žurnālu klāsts, ko izvēlējušies Rīgas satiksmes darbinieki.
   7. Sadarbības partneris pēc Rīgas satiksmes pieprasījuma dāvanu kartes (ciparu/zīmju virknējumus) nosūta uz Rīgas satiksmes e-pastu [damos@rigassatiksme.lv](mailto:damos@rigassatiksme.lv) pieprasītajā apjomā un elektroniskā formātā 2 darba dienu laikā pēc pieprasījuma saņemšanas brīža. Ja Sadarbības partneris nodrošina sadarbības piedāvājumu ar lietotni vai citu elektronisko risinājumu, Sadarbības partneris piedāvājuma aprakstā norāda, kādā veidā tiks organizēta kodu piegāde.
6. **Maksāšanas kārtība**
   1. Rīgas satiksme reizi mēnesī sagatavo atskaiti par darbiniekiem piešķirtajām dāvanu kartēm.
   2. Pēc atskaites saņemšanas Sadarbības partneris sagatavo rēķinu un nosūta uz Rīgas satiksmes e-pastu [damos@rigassatiksme.lv](mailto:damos@rigassatiksme.lv).
   3. Rīgas satiksme samaksā Sadarbības partnerim par darbiniekiem piešķirtajām dāvanu kartēm ar pēcapmaksu atbilstoši izrakstītajam rēķinam.
   4. Detalizēta norēķinu kārtība tiek atrunāta Līgumā.
7. **Pieteikuma izskatīšana un sadarbības līgums**
   1. Līgums ar Sadarbības partneri tiek slēgts uz 3 (trīs) gadiem.
   2. Lai noslēgtu Līgumu, Sadarbības partneris iesniedz pieteikumu un piedāvājumu sadarbībai un sagaida vēstuli par tiesībām slēgt Līgumu vai atteikumu piešķirt līguma slēgšanas tiesības.
   3. Rīgas satiksme izskata pieteikumu ne vēlāk kā mēneša laikā un rakstveidā sniedz atbildi par Līguma noslēgšanu vai atteikumu slēgt Līgumu.
   4. Ja Sadarbības partneris nenodrošina darbiniekiem iespējas iegādāties preces un pakalpojumus vai nedarbojas Sadarbības partnera piedāvātie elektroniskie risinājumi (piemēram, lietotne) atbilstoši Līgumam, Līgums var tikt izbeigts vienpusējā kārtā no Rīgas satiksmes puses.
   5. Sadarbības partnerim ir pienākums nekavējoties paziņot Rīgas satiksmei Līgumā noteiktajā kārtībā par apstākļiem, kas ierobežo vai dara neiespējamu preču vai pakalpojumu sniegšanu vai elektronisko risinājumu (lietotņu u.c.) izmantošanu, lai Rīgas satiksme var savlaicīgi izņemt preci vai pakalpojumu no labumu sistēmas.
   6. Sadarbības partnerim ir pienākums ievērot Sadarbības ar darījumu partneriem pamatprincipus, kuri publicēti Rīgas satiksmes tīmekļvietnē https://www.rigassatiksme.lv/files/sadarbibas\_ar\_darijumu\_partneriem\_pamatprincipi\_2025.pdf. Gadījumā, ja Sadarbības partneris, kuram tiks piedāvātas Līguma slēgšanas tiesības un noslēgts Līgums, neievēro šos pamatprincipus, Rīgas satiksme ir tiesīga lauzt līgumu.
8. **Noslēguma jautājumi** 
   1. Rīgas satiksme nodrošina, ka šī kārtība tiek publicēta Rīgas satiksmes tīmekļvietnē www.rigassatiksme.lv, tādējādi, nodrošinot vienlīdzīgas iespējas tirgus dalībniekiem piedāvāt Rīgas satiksmei sadarbību DaMoS ietvaros.
   2. Papildus informāciju par sadarbības nosacījumiem iespējams iegūt, sazinoties ar Rīgas satiksmes vecākajiem konsultantiem DaMoS jautājumos pa tālruni 371-28611724 vai 371-22049838, vai e-pastu: [damos@rigassatiksme.lv](mailto:damos@rigassatiksme.lv).

Pielikumā: Pieteikuma veidlapa sadarbībai, kas ietver sadarbības piedāvājumu.

1. Aizdomīgie interneta un saziņas objekti - PTAC reģistri | PTAC reģistri [↑](#footnote-ref-1)
2. https://registri.ptac.gov.lv/registri/melnais-saraksts [↑](#footnote-ref-2)